Hea valija!
Olen töötanud Jõelähtme vallavanemana järjest kaheksa aastat. Selle aja jooksul on meie koduvald palju muutunud, korda on saanud nii koolid kui ka lasteaiad, juurde on ehitatud kümneid kilomeetreid kergliiklusteid. Tolmuvabaks ja valgustatuks on samuti saanud paljud külavaheteed. Selle kõige eesmärk on olnud muuta meie igapäevast elukeskkonda kvaliteetsemaks ja elamisväärsemaks. Kui veel neli aastat tagasi olid üheks meie valla suureks probleemiks pooltühjad koolimajad ja puuduvad lasteaiakohad, siis juba mõnda aega siin sisuliselt lasteaiajärjekorda ei eksisteeri ning koolidesse tuleb üha enam lapsi ning pigem on tekkinud koolikohtade nappus. 
Olles sügavalt kursis Jõelähtme valla kitsaskohtadega on mul ka väga selge ettekujutus, mida meie koduvallas on vaja järgmise nelja aastaga ära teha. Suurimad investeeringud ka järgmistel aastatel tuleb paigutada meie haridusasutustesse – koolidesse ja lasteaedadesse ning teedesse – kergliiklusteedesse ja kruusateede tolmuvabaks muutmisesse. Suur probleem keskuste korrusmajade piirkonnas on ka autostumisega kaasnev parkimiskohtade nappus. Vald peab selles osas tulema korteriühistutele appi ning pakkuma välja võimalusi rajada valla maadele uusi parklaid ning aitama kaasa asjaajamise korraldamisel ehk lahenduseks on koostöö korteriühistute ja omavalitsuse vahel. 
Lisaks füüsilise elukeskkonna parandamisele oleme seadnud oma eesmärgiks lastega perede toimetuleku parandamise. Jõelähtme vald on üks väheseid omavalitsusi, kes toetab lisaks sporditegevusele ka muid huvitegevusi, see on üks meie varasem saavutus Jõelähtme valla juhtimisel, mille üle saame uhked olla. Lisaks sellele oleme palju panustanud ka Jõelähtme Muusika- ja Kunstikooli arengusse. Uuel valimisperioodil kavatseme sisse seada ühekordse koolitoetuse, mis oleks järg meie poolt kehtestatud esimesse klassi minevate laste ranitsatoetusele. Koolitoetuse eesmärk on aidata peresid, kelle lapsed käivad üldhariduskoolis. Teeme kõik, et 1. september ei oleks probleem, vaid rõõm. Selleks kehtestame 100-eurose koolitoetuse igale õpilasele ja see ei sõltu perekonna sissetulekust, vaid sellega saaksid kõik pered arvestada. See toetus peaks katma suures osas kooliminekuga seotud kulud kirjatarvetele ja muule hädapärasele. 
Üks väikelastega perede kohustuslik väljaminek on lasteaiakohaga seotud tasu. Jõelähtme vald on viimastel aastatel oma valla lastele hoidnud mõistlikku kohatasu määra. Kavatseme selles osas oma senist praktikat kindlasti järgida ning lubame, et järgmise nelja aasta jooksul meie vallas kohatasu ei tõuse. Seega lasteaiakohaga seotud kulude tase pere eelarves kindlasti selle aja jooksul väheneb. Neile peredele, kes vajavad aga veelgi suuremat tuge, tagame kohatasust ja toidurahast vabastuse.
Arengu eelduseks on asjalikud ja visiooniga inimesed, stabiilne vallavõim saab seada pikemaid sihte ja liikuda eesmärkide ja lahenduste poole, mis pole saavutatavad kuude ega aastaga. 
Hea valija, kui leiad, et Reformierakonna juhitud vallavalitsus on teinud valla juhtimisel head tööd ning toetad meie plaane ka järgnevatel aastatel, siis toeta meid oma häälega valimistel.
Andrus Umboja
Sinu vallavanem
Kandidaat nr 133